Miloš Forman

Miloš Forman (født Jan Tomáš Forman; 1932–2018) var en amerikansk filmregissør, manusforfatter og skuespiller. Han er kjent for filmen Gjøkeredet (1974), som innbrakte ham en Oscar i klassen beste regi. Han fikk også en Oscar for Amadeus (1984).

Han ble født og vokste opp i Tsjekkoslovakia, og forlot landet etter den sovjetiske invasjonen i 1968.Michael Cieply (14. april 2018): Milos Forman, 86, Dies; Won Oscars for ‘Cuckoo’s Nest’ and ‘Amadeus’. The New York Times Han ble amerikansk statsborger i 1977.

Liv og virke

 Bakgrunn
Forman ble født i Čáslav i Tsjekkoslovakia. Han ble foreldreløs i ung alder da hans foreldre døde i konsentrasjonsleirer under andre verdenskrig. Faren ble arrestert for å ha distribuert bannlyste bøker under nazistenes okkupasjon og døde i konsentrasjonsleiren Mittelbau Dora i 1944. Moren døde i konsentrasjonsleiren Auschwitz i 1943. Forman bodde under krigen hos slektninger. Han fikk senere vite at hans biologiske far var den jødiske arkitekten Otto Kohn.

Han gikk etter krigen på skole i kurbyen Poděbrady der blant annet Václav Havel var en hans skolekamerater. I skolen kom han for første gang i berøring med teater, og ble begeistret for filmer av Charlie Chaplin, Buster Keaton og John Ford.

Han studerte senere manusskriving ved Filmakademiet i Praha, Filmová fakulta Akademie múzických umění (FAMU).

Karriere i Tsjekkoslovakia
Han begynte sin karriere som filmskaper med komedier. Hans siste film i Tsjekkoslovakia ble Det brenner, min skjønne!, som også var hans første film i farge.

Etter Prahavåren invaderte Sovjetunionen Tsjekkoslovakia i 1968. Det dette skjedde var Forman i Paris for å forhandle om sin første amerikanske film. Hans tsjekkiske filmstudio hevdet at han hadde forlatt hjemlandet illegalt, og tvang ham med dette til landflyktighet.

Karriere i USA
Etter en tid i Sverige virket han fra 1969 først og fremst i USA. På tross av problemer i starten, begynte han å regissere film i sitt nye hjemland. Hans første suksess var filmatiseringen av Ken Keseys roman Gjøkeredet i 1975. Denne filmen innbrakte fire Oscar, inklusive en for regi. Han fikk nok en Oscar som beste regissør for Amadeus i 1984.

I 1977 ble Forman amerikansk statsborger. Foruten å stå bak en rekke filmer, ble han også professor i filmvitenskap ved Columbia University.

Forman hadde i sine filmer en forkjærlighet for protagonister som ikke var så veltilpassede, som kunstnere og andre som motsetter seg samfunnets konformitetstrykk - med eller uten hell. Noen av disse hovedskikkelser er historiske personligheter (Wolfgang Amadeus Mozart, Larry Flynt, Andy Kaufman og Francisco de Goya).

 Filmografi 
 1960 – Laterna magika II
 1963 – Talentkonkurransen
 1964 – Svartepetter
 1966 – En blondines kjærlighet
 1968 – Det brenner, min skjønne!
 1971 – Taking Off
 1973 – Det viktigste er ikke å vinne
 1975 – Gjøkeredet
 1979 – Hair
 1984 – Amadeus
 1989 – Valmont
 1996 – Larry Flynt – skandalenes mann
 1999 – Man on the Moon
 2006 – Goyas gjenferd
 2009 – Dobre placená procházka

 Referanser 

 Eksterne lenker 


Kategori:Regissører fra USA
Kategori:Tsjekkiske regissører
Kategori:Manusforfattere fra USA
Kategori:Skuespillere fra USA
Kategori:Oscar-vinnere (regi)
Kategori:BAFTA-vinnere
Kategori:Personer fra USA født i Tsjekkoslovakia

Kategori:Personer fra Časlav